***CASA REYNAL***

Catalunya, Espanya (2024). 90 minuts

V.O. Català

**:: Logline**

La mort de l’àvia de la directora porta aquesta a tornar a la casa on va néixer. Allà decideix rescatar la història familiar abans que la propietat es vengui.

**:: Sinopsi curta**

La mort de l’àvia de la directora porta aquesta a tornar a la casa on va néixer. A través de la memòria de la pròpia casa, la directora rescata la història familiar abans que la propietat es vengui. Casa Reynal esdevé així un viatge íntim que enllaça la història privada de tres generacions amb la nostra història col·lectiva recent.

**:: La història**

Després de la mort de l’àvia de la directora, la seva mare decideix vendre Casa Reynal, la casa pairal situada a Bellvís, al Pla d’Urgell. Amb la seva família es desplaça fins allà per tancar la casa. Mentre endrecen armaris i fan caixes, es van trobant amb rastres del passat familiar i la directora decideix rescatar la biografia de la padrina, marcada pel seu viatge migratori del camp a la ciutat i per la mort del seu fill petit quan tenia vuit anys. És l’inici de la primavera i les orenetes, que fan niu al pati des de fa anys, acaben d’arribar. En realitat, la família fa el mateix que elles: tornar al lloc dels seus orígens. Aquest retorn esdevé un viatge íntim en el temps, que enllaça la història privada de tres generacions amb la nostra història col·lectiva recent.

**:: La direcció**

Laia Manresa, 1973, guionista i directora documental, ha desenvolupat la seva carrera professional centrant-se en l’escriptura documental per a cinema. Alguns títols destacats de la seva filmografia són *De nens* (2003), *Veinteaños no es nada* (2004), *Més enllà del mirall* (2006) o *Idrissa, crònica d’una mort qualsevol* (Xavi Artigas i Xapo Ortega, 2018). L’any 2010 s’estrena en la direcció amb la pel·lícula documental per a cinema *Morir de dia* i a partir de llavors combina els guions amb la realització audiovisual. També treballa com a editora de guions i assessora creativa de guió. Des de l’any 2013, és professora de la Universitat de Barcelona, primer al grau de Comunicació Audiovisual i posteriorment al Màster de Guió Audiovisual, organitzat juntament amb la Universitat de Lleida i el GAC (Guionistes Associats de Catalunya). Des de l’any 2017 imparteix cursos i tallers d’escriptura documental i acompanyament creatiu en diversos centres.

**:: Fitxa tècnica**

**Direcció:** Laia Manresa

**Producció:** Films de l’Orient i Video Profilmar

**Cinematografia:** Lucía Venero i Carles Gusi

**Edició:** Sergi Dies

**So:** Elena Coderch

**Distribució:** DocsBarcelona Distribution

**:: Premis i festivals**

* DocsBarcelona, Secció Docs&Cat, 2024
* Galacticat, Premi del Públic a Millor Llargmetratge, 2024